જોતજોતામાં રસ્તો પસાર કરતાં એમનું ગામ આવી પહોંચ્યું. નાનકડી શેરીઓમાંથી ગાડી પસાર કરી એમની ડેલી આગળ મેં ગાડી ઊભી રાખી. ડેલી ખોલી અમે વારાફરતી દાખલ થયાં. અમને સાથે આવેલા જોઈને તેમના ઘરના બધા સભ્યો ખુશ થઈ ગયાં. હું અને પિતાજી ઓસરીમાં ઢાળેલા ખાટલા પર બેઠા. રમણદાદા પાસે પડેલી ખુરશી પર ગોઠવાયા. મમ્મી અને વજુબા પાસે નીચે બેઠાં. અમારા આગમન સાથે મોટા દીકરા સુરેશની પત્ની રમીલા ખબર-અંતરની ઔપચારિક વિધી પતાવીને સૌ માટે પાણી લેવા રસોડા તરફ ગઈ, સાથે ચૌદ-પંદર વર્ષની તેમની દીકરી હતી.